कोर्ट मार्शल की कहानी के केन्द्र में सेना का जवान रामचंद्र है, जिसके कोर्ट मार्शल पर ये नाटक है। रामचंद्र अपने दो अफसरों पर गोली चला देता है, जिनमें से एक की मौत हो जाती है। उस पर सैन्य अदालत में हत्या का मुकदमा चलता है। शुरुआत में रामचंद्र दोषी लगता है। वह अपने बचाव में कुछ बोलता भी नहीं है पर मामले में मोड़ तब आता है, जब पक्ष रखने के लिए वकील के रूप में कैप्टन बिकाश राय अदालत में आता है। कैप्टन बिकाश राय पूरे मुकदमे का रुख ही मोड़ देता है। वह केस का पूरा अध्ययन करता है और अदालत में एेसे सवाल उठाता है कि परत दर परत हकीकत सामने आती जाती है। उसके तर्क अकाट्य होते हैं। वह एेसे सवाल पूछता है जो अटपटे तो लगते हैं पर उनसे ही सच्चाई सामने आती है। राय ये सिद्ध कर देता है कि रामचंद्र ने जिन अफसरों को गोली मारी वे दोनों जातिवादी थे। वे रामचंद्र को उसकी नीची जाति को लेकर ताने देते थे। रोज उसका अपमान करते थे। सेना का जवान होने के बावजूद उससे घरेलू काम करवाते थे। एक दिन जब अपमान की हद पार हो गई, तब उसने गोली चलाई।